Oštećen toplinski štitnik raketoplana Endeavour
Stručnjaci NASA-e sumnjaju da je komad leda ili izolacijske pjene vanjskog spremnika za gorivo raketoplana pogodio toplinski štitnik pr
Američka agencija za istraživanje svemira otkrila je oštećenje na toplinskom štitniku raketoplana Endeavour. Astronauti Međunarodne svemirske postaje zamijetili su pukotinu u pločicama oplate dok se raketoplan primicao postaji, u petak. Video snimke pokazuju da je oštećenje četverokutnog oblika, promjera oko 7,5 centimetara. Stručnjaci NASA-e sumnjaju da je komad leda ili izolacijske pjene s vanjskog spremnika za gorivo pogodio toplinsku oplatu tijekom lansiranja. Dvojica astronauta danas će pregledati letjelicu na prvom od četiri izlazaka u svemir. NASA kaže da će više informacija o stanju toplinskog štitnika biti prikupljeno u nedjelju, korištenjem senzora na robotskoj ruci postaje. Na temelju opažanja posade, inžinjeri će ustvrditi je li šteta na toplinskom štitniku dovoljno velika da treba izvršiti popravak dok je raketoplan u orbiti. U veljači 2003, oštećenje toplinskog štitnika izazvalo je raspad raketoplana Columbia pri povratku, kad je ušao u atmosferu. Svih sedam astronauta posade poginulo je kad se letjelica razletila na komade i izgorjela. Raketoplan Endeavor bit će na doku svemirske postaje između sedam i deset dana. Posada, koju čine dvije žene i petorica muškaraca, uključuje i 55-godišnju Barbaru Morgan, nekad učiteljicu, a sada astronautkinju. Tijekom misije, ona će voditi takozvanu 'učionicu u svemiru', objavili su dužnosnici NASA-e.